YESU KƐ E BƆFO ƆMƐ YE E NYAGBE HETSƆMI Ɔ
YESU FƆ E BƆFO ƆMƐ A NANE HE KƐ TSƆƆ MƐ HE SI BAMI
Petro kɛ Yohane ya su Yerusalem, nɛ a ya to Hetsɔmi ɔ he blɔ nya kaa bɔ nɛ Yesu tsɔɔ mɛ ɔ. Pee se ɔ, Yesu kɛ bɔfo nyɔngma amɛ nɛ a piɛ ɔ hu fie a se. Benɛ pu ɔ yaa nɔ si nɛ Yesu kɛ e bɔfo ɔmɛ ngɛ Oliv Yo ɔ kplee ɔ, Yesu na Yerusalem ma a nɛ fɔɔ si jee. Ja Yesu gbo nɛ a tle lɛ si loko e maa na Yerusalem ma a kɛ je Oliv Yo ɔ nɔ ekohu.
E kɛ we nɛ Yesu kɛ e kaseli ɔmɛ ya su Yerusalem, nɛ a pue nɔ kɛ ho he nɛ a maa ye Hetsɔmi niye ní ɔ ngɛ ɔ ya. A kuɔ atlaakpe ɔ kɛ ya sɛ hiɔwe tsu ɔ mi. Benɛ a ya su tsu ɔ mi ɔ, a na kaa a to niye ní kɛ nɔ́ tsuaa nɔ́ he blɔ nya momo. Akɛnɛ Yesu hyɛ ligbi nɛ ɔ blɔ hluu he je ɔ, e de e kaseli ɔmɛ ke: “I kɛ he hiami hyɛ blɔ wawɛɛ kaa i kɛ nyɛ maa ye Hetsɔmi niye ní nɛ ɔ loko ma na amanehlu!”—Luka 22:15.
Sisije ɔ, jinɛ wai piɛɛ we níhi nɛ a kɛ yeɔ Hetsɔmi ɔ he, se pee se ɔ, e ba pee Yuda bi ɔmɛ a kusumi, nɛ ke a ngɛ Hetsɔmi ɔ yee ɔ, a ngmɛɛ wai kɛ woɔ kplu kake loo enyɔ ko mi, nɛ nihi nɛ a ngɛ Hetsɔmi ɔ yee ɔ nuɔ eko. Lɔ ɔ he ɔ, Yesu wo kplu kɛ e mi wai, nɛ e na Mawu si. Kɛkɛ nɛ e de e kaseli ɔmɛ ke: “Nyɛ he nɛ nyɛ tsuo nyɛɛ nu. I ngɛ nyɛ dee ke, enɛ ɔ se ɔ, i be wai nɛ ɔ nue hu kɛ yaa si Mawu matsɛ yemi ɔ maa ba.” (Luka 22:17, 18) E sa nɛ enɛ ɔ nɛ ha nɛ kaseli ɔmɛ nɛ a na kaa Yesu gbenɔ be ɔ su ta.
Benɛ a ngɛ Hetsɔmi niye ní ɔ yee ɔ, nyakpɛ nɔ́ ko ya nɔ. Yesu te si, nɛ e je e tade klɔii ɔ ngɔ fɔ si, kɛkɛ nɛ e wo papahu. Lɔ ɔ se ɔ, e wo okpolu wayoo ko nɛ e yɛ nyu kɛ wo mi. Ngɛ Yuda bi ɔmɛ a kusumi nya a, ke nɔ ko ná nubwɔ ɔ, e fɔɔ nubwɔ ɔ nane he haa lɛ, nɛ behi fuu ɔ, tsɔlɔ lɛ tsuɔ ní tsumi nɛ ɔ. (Luka 7:44) Se akɛnɛ wetsɛ ɔ be a kpɛti he je ɔ, Yesu nitsɛ suɔ kaa e ma tsu ní tsumi nɛ ɔ. Jinɛ bɔfo ɔmɛ a kpɛti nɔ ko ko nyɛ tsu ní tsumi nɛ ɔ, se a pee we. Anɛ bɔfo ɔmɛ ngɛ klae lo? A ngɛ klae jio, pi nɛ a ngɛ klae jio, a nane he nɛ Yesu fɔ ɔ ha nɛ zo gbe mɛ.
Benɛ e su Petro nɔ nɛ Yesu ma fɔ e nane he ɔ, e kplɛɛ we. E de Yesu ke: “Dɛbi, ko fɔ ye nane he kɔkɔɔkɔ.” Yesu he nɔ ke: “Ke i fɔ we o nane he ɔ lɛɛ o pi ye kaselɔ hu.” Petro je e tsui mi nɛ e de Yesu ke: “Nyɔmtsɛ, lɛɛ tsa pi ye nane he kɛkɛ nɛ sa kaa o fɔ mɔ; fɔ ye nine he, kɛ ye yi mi tsuo.” Heto nɛ Yesu ha Petro ɔ pee lɛ nyakpɛ. Yesu de lɛ ke: “Nɔ tsuaa nɔ nɛ du e he ɔ, e he tsɔ kɛ pi si momo; nɛ e hia we kaa e fɔ lɛ nɔmlɔ tso ɔ he pe e nane he pɛ. Nyɛ he tsɔ, se pi nyɛ tsuo.”—Yohane 13:8-10.
Yesu fɔ bɔfo 12 ɔmɛ nɛ Yuda Iskariot hu piɛɛ he ɔ a nane he. Benɛ e fɔ a nane he ta a, e ya wo e tade ɔ, nɛ e ya hi si ngɛ okplɔɔ ɔ he ekohu. Kɛkɛ nɛ e bi mɛ ke: “Nɔ́ nɛ i pee ha nyɛ piɔ ɔ, nyɛ nu sisi lɛɛ? Tse nyɛ tsɛɔ mi Tsɔɔlɔ, nɛ nyɛ tsɛɔ mi Nyɔmtsɛ hulɔ! Saminya, e ngɛ mi jã. Jehanɛ ɔ, imi nyɛ Nyɔmtsɛ, kɛ nyɛ Tsɔɔlɔ ɔ, ke i fɔ nyɛ nane he ɔ, e sa kaa nyɛ hu nyɛ fɔ nyɛ sibi a nane he. Imi lɛɛ i pee enɛ ɔ nɛ nyɛɛ hyɛ, nɛ nyɛ hu nyɛɛ pee ha nyɛ sibi. I ngɛ nyɛ dee anɔkuale mi ke nyɔguɛ pã we e nyɔmtsɛ, nɛ tsɔlɔ hu pã we nɔ nɛ tsɔ lɛ ɔ. Amlɔ nɛ ɔ nɛ nyɛ ná le anɔkuale ɔ, ke nyɛ tsu e nya ní ɔ, a gbaa nyɛ!”—Yohane 13:12-17.
He si bami he ní nɛ Yesu tsɔɔ nɛ ɔ sa saminya! E sɛ nɛ Yesu se nyɛɛli nɛ a hla hɛ mi nyami, loo a susu kaa a nɔ kuɔ pe ni kpahi, nɛ lɔ ɔ he ɔ, nihi nɛ sɔmɔ mɛ. Mohu ɔ, e sa nɛ a kase Yesu, nɛ a ba a he si, nɛ a sɔmɔ ni kpahi. Pi kaa mɛ hu a ma fɔ nihi a nane he, se e sa nɛ a bua nɛ jɔ he kaa a ma sɔmɔ ni kpahi, nɛ a be nihi a mi hlae.